Beamptes geskors wat man uit rolstoel gooiFoto: Skermskoot uit video Twee beamptes van die Kaapse metropolisie is met onmiddellike inwerkingtreding geskors nadat hulle ’n man in ŉ rolstoel omgestamp het. Die voorval is op video vasgelê en word sedertdien wyd op sosiale media versprei. “Ek het onmiddellik die saak met Richard Bosman, die stad se uitvoerende direkteur vir veiligheid, bespreek en hy het bevestig die beamptes is geskors hangende ’n volledige ondersoek na die voorval,” het Dan Plato, burgemeester van Kaapstad, gesê. Plato het onvoorwaardelik om verskoning gevra vir die voorval. “Die manier waarop die situasie hanteer is, is nie wat ons van ons personeel verwag nie.” In die video kan gesien word hoe een beampte met sy voet op die rolstoel se wiel staan voor sy kollega die rolstoel omkeer en die man op die grond val. Die een beampte stoot die rolstoel dan ’n ent weg. Die voorval het glo voor die Kaapstad-Sentraal-polisiestasie plaasgevind. Volgens mediaberigte was die man in die rolstoel glo deel van ’n groep mense wat oor dienslewering betoog het.